Ra'ayi Riga: Taƙaita sana'ar acaba - BBC Hausa - Hotuna da Bidiyo
Ra'ayi Riga: Taƙaita sana'ar acaba
An sabunta: 25 ga Janairu, 2013 - An wallafa a 21:51 GMT
A wani mataki da suka ce na tinkarar matsalar taɓarɓarewar tsaro ne a Arewacin Najeriya, gwamnatocin wasu jihohin yankin na cigaba da taƙaita sana'ar Acaba. A cikin wannan makon ma Jihar Kano ta kafa doka ta hana goyo a babur, abun da ya janyo cece-kuce. Sauraremp3
Miliyoyin matasa ne suka dogara da sana'ar acaba a Najeriya
Sana'ar acaba ko Okada kamar yadda ake kiranta a wasu jahohin Najeriya ta zama wata babbar hanyar dogaro da kai ga miliyoyin mutane a ƙasar.
Matsalar rashin aikin yi da ta zama ruwan dare gama duniya ta sa miliyoyin matasa rungumar sana'ar ta acaba, yayin da wasu kuma ke ganin ita ce mafi saukin zurga- zurga a cikin birane, don haka suka fi hawa acabar ko okada wajan gudanar da harkokinsu.
Sai dai kuma tun bayan da Najeriya ta fara fuskantar matsalar tsaro a 'yan shekarun nan, mahukunta a sassa daban daban na ƙasar suka fara ɗaukar matakai akan masu sana'ar acabar, suna masu zargin cewa ana amfani da su ne wajan kai hare- haren bama-bamai da kashe- kashen jama'a da ma satar mutane a wasu jahohi, kama daga kudanci zuwa arewacin ƙasar.
Jiha ta baya- bayan nan da ta dauki irin wannan mataki ita ce jahar Kano, inda ta ce ta hana goyo a babur, koda kuwa ba na haya ba ne, abin da wasu ke ganin wani mataki ne na hana sana'ar ta acaba a fakaice.